**Isoviiksisiippa** eli vanhalta nimeltään **brandtinviiksisiippa** (*Myotis brandtii*) on lepakkolaji, joka kuuluu siippojen heimoon. Se luokiteltiin vuoteen 1970 asti viiksisiipan (*Myotis mystacinus*) alalajiksi. Laji on saanut tieteellisen nimensä saksalaisen luonnontieteilijän Johann Friedrich von Brandtin mukaan. Isoviiksisiippa on Suomessa rauhoitettu, ja sen laskennallinen arvo on 101 euroa.

Piirteet
--------

### Ulkonäkö ja koko

Isoviiksisiipan pään ja vartalon yhteispituus on 37–51 mm, korva noin 15 mm ja siipien kärkiväli 19–22,5 cm. Se painaa tyypillisesti 4–10 grammaa. Se on pitkäkarvainen, kullanruskea ja vatsapuolelta kellertävän vaaleanharmaa. Korvat ja siivet ovat ruskeat ja suhteellisen vaaleat. Lennossa sitä on hyvin vaikea erottaa vesisiipasta. Erona viiksisiippaan ovat korvan edessä olevan ulokkeen eli *traguksen* muoto, hampaat ja penis sekä turkin ja siipien vaaleampi väri. Nimensä mukaisesti isoviiksisiippa on viiksisiippaa hieman kookkaampi.

Rengastettu isoviiksisiippa maahan laskeutuneena.
### Äänet

Isoviiksisiipan kaikuluotausäänet ovat lähes samanlaiset kuin viiksisiipalla.

Levinneisyys
------------

Isoviiksisiippaa tavataan Keski- ja Itä-Euroopassa, Skandinavian eteläosissa sekä Aasian puolella samoilla leveysasteilla Kiinassa, Mongoliassa, Kazakstanissa ja Koreassa sekä Venäjän Kamtšatkan niemimaalla ja Kuriileilla. Esiintymisalueen länsiosan yksilöt ovat *M. brandtii brandtii* -alalajia ja itäosan *M. b. gracilis* -alalajia. Isoviiksisiippa ei tee pitkiä muuttomatkoja. Suurin todettu siirtymä on ollut noin 200 kilometriä.

Isoviiksisiippa on Suomen yleisimpiä lepakkolajeja. Sitä tavataan Kainuun korkeudelle asti, ja levinneisyyden painopiste on maan itäosissa.

Elinympäristö
-------------

Isoviiksisiippa elää metsissä, ja sitä nähdään vain harvoin kaupunkialueilla. Loppukesällä ja syksyllä se saalistaa myös rannoilla vesistöjen yläpuolella, vesisiipan tapaan. Saalistusalueet ovat yleensä vain parinsadan metrin päässä päiväpiilosta. Päiväpiiloinaan laji käyttää puunkoloja, linnunpönttöjä, rakennuksia ja siltojen alusia. Talvehtimispaikkoina se suosii ainakin luolia, kellareita, kaivoksia ja tunneleita. Kaikkia talvehtimispaikkoja ei tunneta. Suomessa siippojen talvihorros alkaa lokakuussa ja päättyy vapun tienoilla.

Elintavat
---------

### Ravinto

Alkukesällä isoviiksisiipat saalistavat yleensä yksin, mutta syksyn lähestyessä ne siirtyvät ryhmittäin vesistöjen läheisyyteen. Isoviiksisiippa syö pieniä ja kevyitä hyönteisiä, kuten yöperhosia, vesiperhosia, korentoja, kärpäsiä ja hyttysiä. Se pysyttelee lentäessään suhteellisen korkealla, usein puunlatvojen tasalla. Se on vesisiippaa taitavampi lentäjä. Pienikokoiset saaliit se nappaa suoraan hampaisiinsa, mutta suurempien eläinten kiinnipitelyssä se käyttää myös takajalkojaan ja häntäänsä.

### Lisääntyminen ja elinikä

Isoviiksisiipat parittelevat syksyllä, ennen horrokseen vaipumista. Sikiönkehitys alkaa kuitenkin vasta keväällä, sillä siittiöt ovat talven ajaksi varastoituneina naaraan kohtuun. Naaraat kerääntyvät 20–60 yksilön lisääntymislaumoihin kesällä. Ne synnyttävät kukin yhden poikasen kesä- tai heinäkuussa, 2,5 kuukauden tiineysajan jälkeen. Poikanen oppii lentämään noin kolmeviikkoisena, ja kuuden viikon iässä se pystyy saalistamaan itse ruokansa.

Viiksisiipat tulevat sukukypsiksi luultavasti vuoden ikäisinä. Vanhin tunnettu isoviiksisiippa on ollut siperialainen yksilö, jonka tiedetään rengastustietojen perusteella eläneen peräti 41-vuotiaaksi. Pienelle nisäkkäälle poikkeuksellisen korkeaan ikään on saattanut vaikuttaa pitkä talvihorros, joka Siperiassa voi olla kahdeksan kuukauden mittainen.

Lähteet
-------

1. 1 2 3 4  Hutson, A.M. Spitzenberger, F. Coroiu, I. Aulagnier, S. Juste, J. Karataş, A. Palmeirim, J. & Paunović, M.: *Myotis brandtii* *IUCN Red List of Threatened Species. Version 2014.1*.  2008. International Union for Conservation of Nature, IUCN, Iucnredlist.org. Viitattu 11.7.2014. (englanniksi)
2. ↑  Thomas Lilley: Isoviiksisiippa – *Myotis brandtii* *Suomen Lajitietokeskus*.  2019. Viitattu 23.3.2022.
3. 1 2 3 4 5  Don E. Wilson & DeeAnn M. Reeder (toim.): *Myotis brandtii* *Mammal Species of the World (3rd ed.)*.  2005. Bucknell University. Viitattu 21.7.2015. (englanniksi)
4. ↑  Nurminen, Matti (toim.): *Maailman eläimet: Nisäkkäät 2*, s. 367. Helsinki: Tammi, 1987. ISBN 951-30-6531-6.
5. ↑  Integrated Taxonomic Information System (ITIS): *Myotis brandtii* (TSN 946240) *itis.gov*. Viitattu 21.7.2015. (englanniksi)
6. 1 2 3 4 5 6 7 8  Nuorteva, Pekka; Henttonen, Heikki: *Eläimiä värikuvina: Nisäkkäät, matelijat, sammakkoeläimet*, s. 78–79. Porvoo: WSOY, 1989. ISBN 951-0-13603-4.
7. ↑  Haukkovaara, Olli: Valkeakosken seudun nisäkkäät: Isoviiksisiippa (*Myotis brandtii*) (Arkistoitu sivu) *myrsky.com*.  1991.  Arkistoitu 4.9.2002. Viitattu 21.7.2015.
8. ↑  Rauhoitettujen eläinten ja kasvien ohjeelliset arvot (pdf) *Ympäristö.fi*.  14.12.2010. Ympäristöministeriö. Viitattu 21.7.2015.
9. 1 2 3 4 5  Lappalainen, Markku: Suomen lepakot.  *Suomen Luonto*, 1999, nro 6, s. 36.  Suomen luonnonsuojeluliitto.
10. 1 2 3 4  Brandt's bat (Myotis brandtii) *Wildscreen Arkive*.  Arkistoitu 10.8.2011. Viitattu 21.7.2015. (englanniksi)
11. 1 2  Longevity, ageing, and life history of *Myotis brandti* (englanniksi) Luettu 8.7.2010
12. 1 2 3 4 5  Isoviiksisiippa Lepakkotieteellinen yhdistys. Viitattu 12.6.2010.
13. ↑  Lappalainen, Markku: Aika vaipua horrokseen.  *Suomen Luonto*, 2008, nro 8, s. 26–33.  Suomen luonnonsuojeluliitto.
14. ↑  Kyheröinen, Eeva-Maria: Lepakot osana lähiluontoa.  *Kymenlaakson Luonto*, 2010, 16. vsk, s. 33.  Kymenlaakson luonnonsuojelupiiri ry. ISSN 1238-5530. Lehden verkkoversio (pdf). Viitattu 12.7.2010.  (Arkistoitu – Internet Archive)
15. 1 2 3 4 5 6  Valste, Juha: *Nisäkkäät*, s. 28–31. Helsinki: WSOY, 2001. ISBN 951-0-25336-7.
16. ↑  UK Safari
17. 1 2  Lappalainen, Markku: Isoviiksisiippa teki ikäennätyksen.  *Suomen Luonto*, 2006, nro 6, s. 54.  Suomen luonnonsuojeluliitto.

Aiheesta muualla
----------------

* Suomen Ympäristökeskus: Isoviiksisiippa (pdf)
* Encyclopedia of Life: *Myotis brandti* (luettu 8.7.2010) (englanniksi)

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Taksonitunnisteet |
| --- |
|  |
| Myotis brandtii | 
* Wikidata: Q599519
* Wikispecies: Myotis brandtii
* ARKive: myotis-brandtii
* BioLib: 2270
* BOLD: 84661
* CMS: myotis-brandtii
* EUNIS: 1477
* Fauna Europaea: 305412
* Fauna Europaea (new): 04eb861e-6fb8-435c-88fd-1c3413816293
* GBIF: 7261875
* iNaturalist: 74699
* ISC: 73580
* ITIS: 946240
* IUCN: 14125
* MSW: 13802375
* NBN: NHMSYS0000528026
* NCBI: 109478
* WoRMS: 1049371

 |
|  |
| Vespertilio brandtii | 
* Wikidata: Q106447919
* CoL: 8LJ6Y
* EUNIS: 14400
* GBIF: 7767175
* ITIS: 946512
* WoRMS: 1049372

 |

 |